text: ИД пое отговорност за нападението в Париж | Новини и анализи от Европа | DW | 21.04.2017
  ИД пое отговорност за нападението в Париж
  Три дни преди първия кръг на френските президентски избори в страната отново беше извършено терористично нападение - вероятно от ислямисти. Вчера, малко след 21:00 часа местно време, на бул. "Шанз-Елизе" в Париж въоръжен с автомат мъж е спрял с автомобил в близост до паркирана полицейска кола и открил огън по нея. В последвалата престрелка един полицай е бил убит, други двама са били ранени, а нападателят е бил ликвидиран на място.
  Терористичната милиция "Ислямска държава"(ИД) си приписа атаката като своя заслуга. А близкият до ИД сайт "Амак" информира, че името на нападателя е Абу Юсуф ал-Белджики, наричан "Белгиеца".
  Нападателят е идентифициран
  Основната версия, по която работят следователите, е "терористично нападение". Антитерористичният прокурор Франсоа Молен заяви, че нападателят е бил идентифициран, както и че е известен на разузнавателните служби. Неговото име няма да бъде официално оповестено, докато следователите не установят дали е имал съучастници. Властите са претърсили жилище в едно предградие в източната част на Париж - където нападателят е живял последно.
  Позовавайки се на кръгове, близки до следствието, агенция Франс прес съобщи, че става дума за 39-годишен французин, осъден през 2005 за нападения с огнестрелно оръжие срещу двама полицаи и още един мъж.
  След нападението на бул. "Шанз-елизе"
  Президентът Франсоа Оланд свика Съвета за отбрана. "Убедени сме в терористичната следа", заяви той на кризисното заседание в Елисейския дворец. Бдителността и мерките за сигурност ще бъдат засилени, особено с оглед на предстоящите в неделя избори, посочи още Оланд.
  През последните две години във Франция над 230 души станаха жертва на терористични нападения. През миналата седмица в Марсилия бяха задържани двама мъже, заподозрени в организиране на атентат преди президентските избори. Освен това в едно жилище бяха открити автомат, два пистолета, три килограма взривно вещество и джихадистки пропагандни материали.
  аг, дпа, афп, ртр
  Франция е във война с някои от своите синове - и всеобщите основни права се поставят под въпрос, пише Михаела Вигел в коментара си във "Франкфуртер алгемайне цайтунг". (29.07.2016)
  Броят на жертвите от терористичните атентати в Париж нарасна на 127. Президентът Оланд обвини "Ислямска държава" за атентатите. Терористите поеха отговорността. Разследващите съобщават първи информации за извършителите. (13.11.2015)
  Ключови думи Европа, Франция, Париж, нападение, Шанз-Елизе, стрелба, полицаи, "Ислямска държава", тероризъм, Франсоа Оланд